
ཆེད་བརྗོད།
 
 
ཉེ་བའི་དུས་རབས་ནང་བློ་གཟུ་བོར་གནས་ཤིང་བློ་གྲོས་ཀྱི་ནོར་དང་ལྡན་པའི་སྐྱེ་བོ་མི་ཉུང་བ་ཞིག་གིས། ང་ཚོ་མིའི་རིགས་འདིའི་ཉིན་རེའི་འཚོ་བའི་ཐད།   ཕྱི་དངོས་པོའི་དགོས་མཁོ་ལས་ནང་བསམ་བློའི་དགོས་མཁོ་གལ་ཆེན་དུ་མཐོང་ནས།  འདོད་རྔམ་ཅན་གྱི་དངོས་གཙོ་སྨྲ་བའི་ལྟ་གྲུབ་དང་།   རེས་འཇོག་ཅན་གྱི་ཚན་རིག་གི་ལག་རྩལ་ཁྱབ་འཕེལ་གྱི་ཁོར་ཡུག་ལས་ཡོངས་སུ་བརྒལ་ཏེ།   བོད་ཀྱི་ནང་བསྟན་རིག་པའི་གཞུང་ལུགས་ལ།   ཚད་ངེས་ཅན་གྱི་ཐོག་ནས་དོ་སྣང་དང་གདེངས་འཇོག་བྱེད་བཞིན་པའི་སྐབས་འདིར།   
ང་ཚོ་གཞན་ཕན་གྱི་ཐུགས་རྗེ་དང་བྱམས་སེམས་ཀྱི་ཞི་བདེས་ཐུགས་རྒྱུད་ཡོངས་སུ་གཏམས་པའི་སྟོན་པ་སངས་རྒྱས་ཀྱི་རྗེས་འཇུག་དཀྱུས་མ་ཞིག་གི་ངོས་ནས།  ཇི་སྐད་དུ།  “མ་དར་བ་རྣམས་སུ་དར་བར་བྱེད་ཅིང་།  དར་བ་རྣམས་དག་ཅིང་འཕེལ་བ་དང་།  ཉམས་པ་རྣམས་གསོ་ནུས་པར་གྱུར་ཅིག”  ཅེས་གསུངས་པ་ལྟར།  སྟོན་པ་མཆོག་དེའི་བསྟན་པའི་སྙིང་པོའི་སྙིང་པོ།  ཐེག་པ་ཐམས་ཅད་ཀྱི་མཐར་ཐུག  ངེས་དོན་དབུ་མ་ཆེན་པོའི་རིང་ལུགས་ལས་བརྩམས་པའི་ཆེས་ངོ་མཚར་རྨད་དུ་བྱུང་བའི་ལེགས་བཤད།  ངེས་མདོ་བཅུ།  སྙིང་པོའི་མདོ་ལྔ་སོགས་དང་།  བྱང་ཆུབ་སེམས་དཔའི་འགྲེལ་བ་སྐོར་གསུམ།  ད་དུང་བསིལ་ལྗོངས་ཀུན་མཁྱེན་རྟོན་པ་བཞི་ལྡན།  རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐ།  ཀརྨ་པ་རང་བྱུང་རྡོ་རྗེ།  ཀུན་མཁྱེན་ཀློང་ཆེན་རབ་འབྱམས།  འཇམ་མགོན་བླ་མ་ཙོང་ཁ་པ་ཆེན་པོ་སོགས་འཛམ་གླིང་ཧྲིལ་བོའི་ཁྱོན་དུ་ཉི་ཟླ་ལྟར་ཡོངས་སུ་གྲགས་པའི་འཕགས་བོད་མཁས་གྲུབ་རྣམས་ཀྱིས་མཛད་པའི་གསུང་རབས་ཁག  ༼ངེས་དོན་སྙིང་པོའི་དཔེ་ཚོགས་༽ཞེས་པའི་ཚན་རྩལ་དཔེ་མཛོད་ཀྱི་སྟེགས་བུར་བཀོད་དེ།  འདོད་དང་ཐར་བ་དོན་དུ་གཉེར་བའི་རྒྱལ་སྤྱིའི་ཤེས་ལྡན་མི་སྣའི་གཙོས།  བོད་དང་བོད་ཡིག་ལ་དགའ་བའི་སྐྱེ་བོ་རྣམས་ལ་ལྷག་བསམ་མཚོན་པའི་ལེགས་སྐྱེས་སུ་ཕུལ་བ་ཡིན།   
དཔེ་ཚོགས་འདིའི་མ་ཡིག་ཁག་ཅིག་དཔེ་རྙིང་དཀོན་རིགས་ཡིན་སྟབས།  མ་དཔེ་ལ་ལ་རྙིང་རུལ་དུ་སོང་བས་ཡི་གེ་མི་མཐོང་བ་དང་།  མ་དག་པ་ཡང་གང་འཚམ་འདུག་པས།  ཡི་གེ་མ་དག་པ་རྣམས་སོར་བཞག་བྱས་ཏེ་གུག་རྟགས་འདིའི་༼༽ནང་དག་བཅོས་བྱས་པ་རྣམས་བཀོད་ཅིང་།  ད་དུང་གཞུང་གི་མཆན་བུ་རྣམས་ཀྱང་གོང་བཞིན་རྟགས་དེའི་ནང་བཞག་ཡོད།  
འདིར་དམིགས་ཀྱིས་ཞུ་དགོས་པ་ཞིག་ནི།  ང་ཚོའི་ནུས་བསྟུན་གྱིས་ཞུས་དག་ཐེངས་འགར་བྱས་ཤིང་།  ཀློག་བདེའི་ཆེད་ས་བཅད་རྒྱས་པ་གསར་བསྒྲིགས་ཞུས་ཡོད་མོད།  ང་ཚོར་འདིའི་ཐད་ཉམས་མྱོང་ཞན་པ་དང་།  དུས་ཚོད་ཤིན་ཏུ་དཀོན་པའི་དབང་གིས།  ད་དུང་སྐྱོན་དང་ནོར་འཁྲུལ་མི་ཉུང་བ་ཞིག་ཡོད་པ་གདོན་མི་ཟ་བས།  ཤེས་ལྡན་རྣམས་ཀྱིས་དེ་ལུགས་ཀྱིས་དགོངས་ཚུལ་ཐད་ཀར་གསུང་ན།  ང་ཚོས་འཕྲལ་དུ་བསྐྱར་ཞིབ་དང་དག་བཅོས་ཞུ་རྒྱུའི་ཁས་ལེན་ཡོད།   
གང་ལྟར་ཕྱི་ནང་གི་མཐུན་རྐྱེན་ཅུང་འཛོམས་པའི་གོ་སྐབས་ཐུང་ཐུང་ཞིག་བྱུང་བ་དེ་དམ་འཛིན་བྱས་ནས།  དཀའ་བ་དང་བླངས་ཀྱིས་སྟབས་བདེའི་འཕྲུལ་དེབ་སྣ་མང་དེབ་གཟུགས་སུ་བཟོ་བསྐྲུན་བྱས་ཏེ།  རིག་མཛོད་དྲ་བའི་ངོ་མཚར་འཕྲུལ་དེབ་ཏུ་བཀོད་ནས།  ཁྱེད་ཚོར་རིན་མེད་དུ་ཕུལ་བ་ལགས་ན།  དུས་རབས་འདིར་ཕན་རླབས་ཤིན་ཏུ་ཆེ་བའི་བསླབ་བྱ་དང་ལེགས་བཤད་འདི་དག་ལ་ཞིབ་དཔྱོད་དང་།  ཐུགས་དམ་ཉམས་བཞེས་ལྷོད་མེད་ཡོང་བའི་རེ་འདུན་བཅས།
ངེས་དོན་སྙིང་པོའི་དཔེ་ཚོགས་ཀྱི་གཙོ་སྒྲིག་པ་བེ་རི་རིག་པའི་རྡོ་རྗེས།  བོད་རྒྱལ་ལོ།  ༢༡༣༨ བོད་ཟླ་ ༡༠  ཚེས་ ༡༡  ཕྱི་ལོ་ ༢༠༡༡ ཟླ་ ༡༢ ཚེས་ ༦ ཉིན།

མཛད་པ་པོ་ངོ་སྤྲོད།
 
 
	དེ་ཡང་རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐས།  
ལྷ་དབང་ཀླུ་བདག་མི་ཡི་གཙོ་སོགས་ཁམས་གསུམ་ཀུན་གྱིས་ཞབས་ལ་བཏུད།།
རྣམ་པ་དུ་མར་རྟག་ཏུ་ཤར་བའི་མཚན་བཟང་སྐུ་ནི་མཚུངས་པ་མེད།།
ལེགས་གསུངས་དབྱར་སྐྱེས་རྔ་སྒྲས་སྲིད་འདིར་མ་རིག་གཉིད་ལོག་ཀུན་སད་དེ།།
ཡང་དག་སྣང་བས་ཕྱོགས་ཀུན་ཁྱབ་མཛད་ཐུབ་དབང་དེ་ལ་ཕྱག་འཚལ་ལོ།།
ཞེས་གསུངས་པ་ལྟར།  
	འོ་སྐོལ་གྱི་སྟོན་པ་སངས་རྒྱས་བཅོམ་ལྡན་འདས་བདེ་བར་གཤེགས་པ།  ཐམས་ཅད་མཁྱེན་པ།  ཐུགས་རྗེའི་བདག་ཉིད་ཆེན་པོ་ནུས་མཐུ་བསམ་གྱིས་མི་ཁྱབ་པ་མངའ་ཞིང་།  སྲིད་པ་དང་ཞི་བ་ཀུན་གྱི་སྐྱབས་གནས་གཅིག་པུ།  མཉམ་མེད་ཤཱཀྱའི་དབང་པོ་མཆོག་གིས།  མ་ལུས་པའི་སེམས་ཅན་ཐམས་ཅད་ཐུགས་བརྩེ་བ་སྙིང་རྗེ་ཆེན་པོས་ཉེ་བར་བཟུང་སྟེ།  སྔོན་བྱང་ཆུབ་མཆོག་ཏུ་ཐུགས་བསྐྱེད་པ་ནས་བརྩམས།  བསྐལ་པ་གྲངས་མེད་པ་གསུམ་དུ་བསོད་ནམས་དང་ཡེ་ཤེས་ཀྱི་ཚོགས་གཉིས་རླབས་པོ་བསགས་ཤིང་།  ཞིང་འདིར་མཛད་པ་བཅུ་གཉིས་ལ་སོགས་པ་བསྟན་པས།  སྐྱེ་འགྲོ་མཐའ་ཡས་པ་གྲུབ་པ་དང་བདེ་བ་བླ་ན་མེད་པ་ལ་འགོད་པར་མཛད་ཅིང་།  བསྐལ་པ་བཟང་པོ་འདི་ལ་འཛམ་བུ་གླིང་པའི་སྐྱེ་དགུ་མིར་གྱུར་པ་རྣམས་ཚེ་ལོ་བརྒྱ་པ་ལ་ཐུག་པ།  སྐྱེ་བོ་རྣམས་མཆོག་ཏུ་དབང་པོ་རྣོ་ཞིང་བརྩོན་འགྲུས་དང་།  བརྟུལ་བ་དང་དྲན་པ་དང་བློ་གྲོས་དང་རིག་པ་དང་ཤེས་རབ་དང་སྙིང་སྟོབས་ཆེས་ལྷག་པར་གྱུར་པ་ཁོ་ན་དག་འདུས་ཤིང་ཚོགས་པ་ལྟར་གནས་པ་དང་།  ཆོས་ལ་སྐུལ་བའི་རྐྱེན་མང་ལ། ཤིན་ཏུ་ཆེས་སྙིགས་མར་གྱུར་པའི་སྐྱོན་ཡང་མེད་པའི་གནས་སྐབས་ཤིག་ཏུ།  རྣམ་འདྲེན་སྟོབས་བཅུ་མངའ་བ་སངས་རྒྱས་བཅོམ་ལྡན་འདས་འདི་ཉིད་འཇིག་རྟེན་དུ་བྱོན་ཏེ།  ངོ་མཚར་རྨད་དུ་བྱུང་བའི་མཛད་པ་ཆེན་པོ་བརྒྱ་དང་ཉེར་ལྔ་བསྟན་པ་ལས།  འདིར་གདུལ་བྱ་ཐུན་མོང་ལ་ཡོངས་སུ་གྲགས་པའི་མཛད་ཆེན་བཅུ་གཉིས་མདོ་ཙམ་བརྗོད་ན།  
	དང་པོ། དགའ་ལྡན་གནས་ནས་འཕོ་བའི་མཛད་པ་ནི།  བདག་ཅག་གི་སྟོན་པ་དགའ་ལྡན་ལྷའི་ཡུལ་དུ་ལྷའི་བུ་དམ་པ་ཏོག་དཀར་པོ་ཞེས་བྱར་གྱུར་ཏེ་དགའ་ལྡན་པ་རྣམས་ལ་ཡང་དག་པའི་ཆོས་སྟོན་པར་མཛད།  དེའི་ཚེ་སྔོན་གྱི་སྨོན་ལམ་གྱི་མཐུ་དང༌།  སངས་རྒྱས་རྣམས་ཀྱི་བྱིན་རླབས་ཀྱིས་འཛམ་གླིང་གི་ཚེ་ལོ་བརྒྱ་པའི་སེམས་ཅན་རྣམས་འདུལ་བའི་དུས་ལ་བབ་པར་མཁྱེན་ནས་ཡུལ་སེར་སྐྱ་དང༌།  རིགས་རྒྱལ་པོ།  རུས་བུ་རམ་ཤིང་པ་ཤཱཀྱའི་རྒྱུད།  ཡུམ་སྒྱུ་མ་ལྷ་མཛེས།  དུས་སྙིགས་མ་ལྔ་བདོ་བཅས་གཟིགས་པ་ལྔ་ལ་གཟིགས་ཏེ་དགའ་ལྡན་གྱི་གནས་ནས་འཕོ་བར་མཛད་དོ།།
	གཉིས་པ། ལྷུམས་སུ་བཞུགས་པའི་མཛད་པ་ནི།  ཡུམ་སྒྲུ་འཕྲུལ་ལྷ་མོ་ས་ག་ཟླ་བའི་ཡར་ཚེས་བཅོ་ལྔའི་གསོ་སྦྱོང་གི་སྡོམ་པ་ལ་ཡང་དག་པར་གནས་པའི་མཚན་མོར་གཟིམ་རྨིས་སུ་གླང་ཆེན་ཐལ་དཀར་མཆེ་བ་དྲུག་ལྡན་དང་ལྡན་པ་ཞིག་ལུས་ལ་ཐིམ་པ་རྨིས་ཤིང༌།  དེ་དང་དུས་མཉམ་པར་རྒྱལ་ཟས་གཙང་མའི་ཁྱིམ་དུ་ལྟས་བཟང་བཅོ་བརྒྱད་སོགས་ངོ་མཚར་བ་མང་པོ་བྱུང༌།  ཡུམ་གང་དེ་ནས་བཟུང་སྟེ་བསམ་གཏན་ལ་སྙོམས་པར་ཞུགས་པ་ལྟ་བུའི་དགའ་བ་དང་བདེ་བ་བཅས་ཏེ་ཟླ་བ་བཅུ་རིང་སོང༌།  ཡུམ་སྒྱུ་འཕྲུལ་ལྷ་མོ་ནི་བུད་མེད་ཀྱི་སྐྱོན་ཐམས་ཅད་དང་བྲལ་ཞིང་ཡོན་ཏན་མ་ལུས་པ་དང་ལྡན་པ།  ཁྱད་པར་དུ་བྱང་ཆུབ་སེམས་དཔའ་བསྐྱེད་ཐུབ་པའི་བསོད་ནམས་དང་ཡོན་ཏན་ལ་སོགས་པའི་ཁྱད་པར་མང་པོ་དང་ལྡན་ཞིང༌།  སློབ་པའི་གནས་སྐབས་ནས་བཟུང་སྟེ་སངས་རྒྱས་ཀྱི་ཡུམ་བྱེད་པའི་དགེ་བའི་རྩ་བ་ཡོངས་སུ་སྨིན་པས་ཡུལ་སེར་སྐྱ་དང༌།  རིགས་རྒྱལ་པོ།  རུས་བུ་རམ་ཤིང་པ་ཤཱཀྱའི་རྒྱུད།  ཡུམ་སྒྱུ་མ་ལྷ་མཛེས། དུས་སྙིགས་མ་ལྔ་བདོ་བཅས་གཟིགས་པ་ལྔ་ལས་ཡུམ་ལ་གཟིགས་པ་སྔོན་ལམ་བཏབ་པའི་ཡུམ་སྒྱུ་འཕྲུལ་མའི་ལྷུམས་སུ་བཀྲ་ཤིས་པའི་དགེ་མཚན་དུ་མ་དང་བཅས་ཏེ་བཞུགས་སོ།།
	གསུམ་པ།  སྐུ་བལྟམས་པའི་མཛད་པ་ནི།  ཡུམ་གྱི་ལྷུམས་སུ་ཟླ་བ་བཅུ་བཞུགས་ནས་ཧོར་ཟླ་དང་པོའི་ཡར་ངོའི་ཚེས་བཅོ་ལྔ་ལ་ལུམ་བི་ནིའི་ཚལ་དུ་ཡུམ་གྱི་མཆན་ཁུང་གཡས་པའི་རྩིབ་མའི་བར་ནས་ཡུམ་ལ་གནོད་པ་མེད་པར་ངོ་མཚར་བའི་ལྟས་བསམ་གྱིས་མི་ཁྱབ་པ་དང་བཅས་སྐུ་འཁྲུངས་སོ།། འཁྲུངས་མ་ཐག་ཕྱོགས་བཞིར་གོམ་པ་བདུན་བོར་ཏེ།  འཇིག་རྟེན་འདི་ན་ང་ཉིད་མཆོག་ཅེས་གསུངས་ཤིང༌།  གོམ་པ་རེ་ལ་མེ་ཏོག་པདྨ་རེ་བྱུང་བ་སོགས་དེ་ལྟ་བུའི་ངོ་མཚར་བའི་བཀྲ་ཤིས་ཀྱི་ལྟས་དུ་མ་བྱུང་བས་རྒྱལ་པོ་ཟས་གཙང་མས་བུ་འདིས་སེམས་ཅན་གྱི་དོན་ཐམས་ཅད་ལྷུན་གྱིས་འགྲུབ་པར་གྱུར་བས་མཚན་ཡང་གཞོན་ནུ་དོན་ཐམས་ཅད་གྲུབ་པ་ཞེས་བཏགས་སོ།།
	བཞི་པ།  བཟོའི་གནས་ལ་མཁས་པའི་མཛད་པ་ནི།  སེམས་དཔའ་ཆེན་པོ་དགུང་ལོ་བདུན་ནས་བཟུང་སྟེ་བཅུ་དྲུག་བར་ལ་བཟོ་གནས་ཀྱི་བསྡུས་པའི་ཡིག་རིགས་དྲུག་ཅུ་རྩ་བཞི་དང༌།  སྟོབས་དང་སྒྱུ་རྩལ་ལ་སོགས་པ་ཕྱི་ནང་ཐུན་མོང་གི་བསྟན་བཅོས་སྨྲ་བ་དང༌།  ལུས་ངག་གི་སྒོ་ནས་ཤེས་པར་བྱ་བ་ཇི་སྙེད་དང༌།  ལུགས་ཀྱི་བསྟན་བཅོས་དང་འཕྲུལ་གྱི་རིག་པ་སོགས་བསླབས་ནས་ཁོང་དུ་ཆུད་ཅིང་ལག་ཏུ་བླངས་པས་ལྷས་བྱིན་ལ་སོགས་པའི་དྲེགས་པ་ཅན་དང༌།  ཤཱཀྱ་གཏུམ་པོ་གཟི་ལུམ་ཅན་ལ་སོགས་པའི་སྟོབས་ཅན།  གནོད་སྦྱིན་ཤཱཀྱ་འཕེལ་ལ་སོགས་པའི་འཇིག་རྟེན་གྱི་མཐུ་དང་ནུས་པ་ཅན་རྣམས་ཀྱི་ཕྱག་བྱ་བའི་གནས་སུ་གྱུར་ཏེ་འཁོར་ལོས་བསྒྱུར་བའི་རྒྱལ་པོའི་ཁྱད་པར་གྱི་ཡོན་ཏན་དང་ལྡན་པས་འཇིག་རྟེན་ཐམས་ཅད་ཟིལ་གྱིས་གནོན་པར་མཛད།  དེ་ལྟར་རྒྱལ་བུ་ཆེར་སྐྱེས་ནས་སློབ་དཔོན་ཀུན་གྱི་བཤེས་གཉེན་བྱ་བའི་དྲུང་ལས་ཡི་གེ་སློབ་པའི་ཚུལ་བསྟན་པས་རིང་པོར་མི་ཐོག་པར་ཡི་གེའི་གནས་རྣམས་ལ་མཁས་པར་གྱུར།  གཞན་ཡང་མདའ་འཕངས་པ།  ཆུ་ལ་རྐྱལ་བ།  འདེགས་མཆོང་སོགས་སྒྱུ་རྩལ་དྲུག་ཅུ་རྩ་བཞི་དང༌།  བཟོའི་གནད་ཡོད་དོ་ཅོག་ལ་ཤིན་ཏུ་མཁས་པས་སུས་ཀྱང་འགྲན་ཟླ་མེད་པར་གྱུར་ཏོ།།
	ལྔ་པ།  བཙུན་མོའི་འཁོར་གྱིས་རོལ་བའི་མཛད་པ་ནི།  བྱང་ཆུབ་སེམས་དཔའ་དགུང་ལོ་བཅུ་དྲུག་ཏུ་ཕེབས་པ་ན་ཡབ་ཀྱིས་བཀས་ཤཱཀྱ་ལག་ན་བེ་ཅོན་གྱི་བུ་མོ་ས་འཚོ་ལ་རྒྱལ་རྟགས་སུ་བཞག་སྟེ།  འཇིག་རྟེན་དུ་ཡོན་ཏན་གྱི་ཁྱད་པར་མངོན་སུམ་དུ་བསྟན་ཏེ་ཁབ་ཏུ་བཞེས། བུད་མེད་ཀྱི་རྒྱན་ཐམས་ཅད་ཀྱིས་མཛེས་པ་གྲགས་འཛིན་མ་དང༌།  རི་དྭགས་སྐྱེས་མ་བཅས་གྲོགས་སུ་བསུས། བཙུན་མོའི་འཁོར་ཕུན་སུམ་ཚོགས་པའི་དབུས་སུ་འདོད་པའི་ཡོན་ཏན་གྱི་དཔལ་ལ་འཇིག་རྟེན་དང་མཐུན་པར་ཡོངས་སུ་རོལ་བའི་མཛད་པ་བསྟན།  ཁྱད་པར་དུ་བསོད་ནམས་དང་ཐུགས་བསྐྱེད་ལས་སྨིན་པའི་བཙུན་མོ་གྲགས་འཛིན་མ་ལ་རིགས་འཁྲུལ་བ་མེད་པའི་སྲས་བསྐྲུན་པར་མཛད།
དེ་ལྟར་འཇིག་རྟེན་གྱི་སྤྱོད་པ་དང་ཡོངས་སུ་མཐུན་པར་བྱ་ཕྱིར།  ས་མཚོ་མ་དང༌།  གྲགས་འཛིན་མ་དང༌།  རི་དྭགས་སྐྱེས་མ་ལ་སོགས་པའི་བཙུན་མོ་དང་བློན་པོའི་འཁོར་དུ་མ་དང་བཅས་དགུང་ལོ་ཉེར་དགུའི་བར་ཁབ་ཏུ་བཞུགས་ནས་རྩེ་དགས་རོལ་ཞིང་རྒྱལ་སྲིད་ཀྱི་བྱ་བ་མཛད་དོ།།
	དྲུག་པ།  ངེས་པར་འབྱུང་བའི་མཛད་པ་ནི།  སྟོན་པ་མཆོག་དགུང་ལོ་ཉེར་དགུའི་ཐོག་ཉིན་ཞིག་སྐྱེད་ཚལ་ལ་གཟིགས་ཕྱིར་ཕེབས་པ་ན་གྲོང་ཁྱེར་སེར་སྐྱའི་ཕྱོགས་བཞིར་སྐྱེ་རྒ་ན་འཆི་དང༌།  ཚངས་སྤྱོད་རབ་ཏུ་བྱུང་བ་བཅས་གཟིགས་ནས་འཁོར་བའི་བྱ་བར་སྙིང་པོ་མེད་པར་དགོངས་ཏེ་ཡབ་ལ་རབ་ཏུ་བྱུང་བར་ཞུས་པས་མ་གནང་བར་གྲོང་ཁྱེར་དམག་གིས་བསྐོར་ནས་བསྲུང་ཡང་དེའི་མཚན་མོ་བཙུན་མོ་གྲགས་འཛིན་མའི་མངལ་དུ་སྲས་སྒྲ་གཅན་འཛིན་བཟང་པོ་བྱིན་གྱིས་བརླབས་ཏེ་ནམ་ཕྱེད་ན་ཆིབས་པ་སྔགས་ལྡན་ལ་ཆིབས།  རྒྱལ་ཆེན་བཞིས་སྟེང་གི་ནམ་མཁའ་ལ་གདན་དྲངས་ཏེ་མཆོད་རྟེན་རྣམ་དག་གི་དྲུང་དུ་བྱོན།  ཉིད་ཀྱི་དབུ་སྐྲ་ཉིད་ཀྱིས་བཅད། ལྷ་ཡིས་ཕུལ་བའི་ན་བཟའ་ངུར་སྨྲིག་བཞེས་ཏེ་རབ་ཏུ་བྱུང་བར་མཛད་དོ།།
	བདུན་པ།  དཀའ་བ་སྤྱད་པའི་མཛད་པ་ནི།  དེ་ནས་བྱང་ཆུབ་སེམས་དཔའ་ཁྱིམ་ནས་ཁྱིམ་མེད་པར་རབ་ཏུ་བྱུང་བའི་རྗེས་སུ་སྐབས་དེར་རྒྱ་གར་ལ་དར་རྒྱས་ཆེ་བའི་མུ་སྟེགས་པའི་ཆོས་ལུགས་ལ་ཟས་སྤངས་པ་དང་མེ་ལྔ་བསྟེན་པ་ལ་སོགས་པའི་ལུས་ཀྱི་དཀའ་ཐུབ་སྤྱད་དེ་འཁོར་བ་ལས་གྲོལ་བར་འདོད་པ་སུན་དབྱུང་ཞིང་དེ་ཙམ་གྱིས་ཐར་པ་ཐོབ་མི་ཐུབ་པར་བསྟན་པ་སོགས་ཀྱི་དགོས་པ་མང་པོ་ཉེ་བར་གཟིགས་ནས་ཆུ་བོ་ནཻ་རཛཉ་ནའི་འགྲམ་དུ་ལོ་དྲུག་ཏུ་སྐྱིལ་མོ་ཀྲུང་གཅིག་གིས་ཏིང་ངེ་འཛིན་ལ་རོལ་བ་དང༌། ཟས་དང་སྐོམ་བཅད་པ་ལ་སོགས་པའི་དཀའ་བ་སྤྱད།  དེའི་ཚེ་བྱང་ཆུབ་སེམས་དཔའི་ལུས་རིད་ཅིང་མདངས་ནག་པོར་གྱུར་པས་དགེ་སྦྱོང་ནག་པོ་ཞེས་གྲགས།  དེ་ནས་ལུས་ངག་གི་དཀའ་ཐུབ་ཙམ་ལ་སྙིང་པོ་མེད་པས་སྤྱོད་པ་དེས་ཀྱང་བྱང་ཆུབ་རྫོགས་པར་མི་ནུས་པའི་ཕྱིར།  སླར་ཁ་ཟས་རགས་པ་གསོལ་བས། སྐུ་གསེར་གྱི་མདོག་ཅན་འོད་ཟེར་འཕྲོ་བའི་རང་བཞིན་ཅན་དུ་གྱུར་ཏོ།།
	བརྒྱད་པ། བྱང་ཆུབ་སྙིང་པོར་གཤེགས་པའི་མཛད་པ་ནི།  དེ་ནས་བྱང་ཆུབ་སེམས་པ་རྡོ་རྗེ་གདན་དུ་གཤེགས་པའི་ཚེ།  ལམ་དུ་རྩྭ་འཚོང་བཀྲ་ཤིས་བྱ་བ་ལས་རྩྭ་བསླངས་ཏེ་སྟན་གྱི་ཕྱིར་ཏུ་བསྣམས་ནས་བྱང་ཆུབ་ཤིང་ལ་བསྐོར་བ་ལན་བདུན་བྱས།  སེངྒེའི་ཁྲིའི་སྟེང་དུ་རྩྭའི་རྩེ་མོ་རྣམས་ནང་དུ་བསྟན་ནས་བཏིང་བའི་སྟེང་དུ་སྐྱིལ་མོ་ཀྲུང་བཅས་ནས་ཞལ་ཤར་དུ་གཟིགས། སྐུ་དྲང་པོར་བསྲང༌།  དྲན་པ་མངོན་པར་བཞག་ནས།  སྟན་འདིར་བདག་གི་ལུས་འདི་སྐམས་ཀྱང་རུང༌། །པགས་པ་རུས་པ་ཤ་རྣམས་ཞིག་ཀྱང་རུང༌། །བསྐལ་མང་རྙེད་དཀའི་བྱང་ཆུབ་མ་ཐོབ་བར། །སྟན་འདི་ལས་ནི་ལུས་བསྐྱོད་མི་བྱའོ། །ཞེས་དམ་བཅའ་མཛད་དོ།།
	དགུ་པ།  བདུད་བཏུལ་བའི་མཛད་པ་ནི།  དེ་ནས་བདུད་སྡིག་ཏོ་ཅན་ལའང་རྨི་ལྟས་ངན་པ་སུམ་ཅུ་རྩ་གཉིས་བྱུང་བ་སོགས་འཇིགས་སྐྲག་སྔངས་ཤིང་ཤིན་ཏུ་མི་བཟད་པའི་སེམས་བསྐྱེད་དེ་བདུད་ཀྱི་དམག་ཡན་ལག་བཞི་དང་ལྡན་པའི་དཔུང་ཆེན་པོ་འཐབ་མོ་ལ་ཤིན་ཏུ་དཔའ་བ།  དྲན་པ་ཙམ་གྱིས་ཀྱང་སྙིང་འགས་པར་ནུས་པའི་འཇིགས་རུང་སྤྲུལ་པ་བརྒྱ་སྟོང་ལྡན་པ་བྱེ་བ་ཕྲག་བརྒྱ་བཏང་ནས་བྱང་ཆུབ་སེམས་པ་ལ་སྡིག་མོ་བྱེད་པ་དང༌།  མཚོན་ཆའི་ཆར་འབེབས་པ་སོགས་བྱང་ཆུབ་ལས་གཡོ་བའི་ཕྱིར་བར་ཆད་བྱ་བར་བརྩམས་ཀྱང༌།  བྱང་ཆུབ་སེམས་དཔའ་ནི་གཡོ་འགུལ་ཙམ་ཡང་མི་ནུས་ཤིང༌།  མཚོན་ཆ་འཕངས་པ་རྣམས་ཀྱང་མེ་ཏོག་གི་ཆར་དུ་གྱུར་ནས་ས་གཞི་དང༌།   བྱང་ཆུབ་ཀྱི་ཤིང་མཛེས་པར་བྱེད་པའི་རྒྱན་དུ་གྱུར།  དེ་ནས་སླར་རང་གི་བུ་མོ་སྲེད་མ་དང་དགའ་མ་སོགས་ལ་བར་ཆད་ཅི་ནུས་བྱོས་ཤིག་ཅེས་བཏང༌།  དེ་དག་གིས་ཀྱང་བཞིན་ཕྱེད་འགེབས་པ་སོགས་པ་བུད་མེད་ཀྱི་གཡོ་སྒྱུ་སོ་གཉིས་ཉེ་བར་བསྟན་ཏེ་འདོད་ཆགས་ཀྱིས་བསླུ་བར་བརྩམས་ཀྱང་ཐུགས་གཡོ་བར་མ་ནུས།  དེ་ལྟར་བྱང་ཆུབ་སྙིང་པོར་བཞུགས་པའི་ནམ་སྲོད་འཇིགས་རུང་གཡོན་ཅན་བདུད་ཀྱི་སྡེ་འཁོར་དང་བཅས་པ་རྣམས་བྱམས་པའི་ཏིང་ངེ་འཛིན་གྱིས་བཏུལ་བར་མཛད་དོ།།
	བཅུ་པ།  མངོན་པར་རྫོགས་པའི་སངས་རྒྱས་པའི་མཛད་པ་ནི།  གདུལ་བྱ་རྣམས་ལ་ལམ་མ་ནོར་བར་ཉམས་སུ་བླངས་ན་དོན་དང་ལྡན་པའི་འབྲས་བུ་འདི་ལྟ་བུ་འབྱུང་ངོ་ཞེས་བསྟན་པའི་ཕྱིར་བྱང་ཆུབ་སེམས་དཔའ་དགུང་ལོ་སོ་ལྔ་བཞེས་པའི་ལོ་དེའི་ས་ག་ཟླ་བའི་ཚེས་བཅོ་ལྔ་ཐོ་རངས་ཀྱི་དུས་སུ་བླ་ན་མེད་པ་ཡང་དག་པར་རྫོགས་པར་བྱང་ཆུབ་ཏུ་མངོན་པར་རྫོགས་པར་སངས་རྒྱས་སོ།།  དེའི་ནུབ་མོ་གྲགས་འཛིན་མ་ལ་སྲས་སྒྲ་གཅན་འཛིན་དང༌། བདུད་རྩི་ཟས་ཀྱི་བུ་ཀུན་དགའ་བོའང་བཙས་ཞེས་གྲགས་སོ།།
	བཅུ་གཅིག་པ།  ཆོས་ཀྱི་འཁོར་ལོ་བསྐོར་བའི་མཛད་པ་ནི།  དེ་བཞིན་གཤེགས་པ་ཐུགས་ལས་ཆུང་ངུའི་ཚུལ་མཛད་དེ་བཞུགས་པ་ན།  ཚངས་པ་དང་བརྒྱ་བྱིན་གྱིས་གསེར་གྱི་འཁོར་ལོ་རྩིབས་སྟོང་དང༌།  དུང་དཀར་གཡས་འཁྱིལ་ཕུལ་ཏེ་ཆོས་འཁོར་བསྐོར་བར་གསོལ་བ་བཏབ་པ་ལྟར་ཞལ་གྱིས་བཞེས།  ཝ་ར་ཎ་སིར་བསོད་སྙོམས་མཛད་ཅིང་དྲང་སྲོང་ལྷུང་བ་རི་དྭགས་ཀྱི་ནགས་སུ་འཁོར་ལྔ་སྡེ་བཟང་པོ་རྣམས་ཚུར་ཤོག་གིས་བསྙེན་པར་རྫོགས།  ཆུ་སྟོད་ཟླ་བའི་ཡར་ཚེས་བཞི་ཉིན་བཀའ་དང་པོ་བདེན་བཞིའི་ཆོས་འཁོར་བསྐོར་བས་ལྔ་སྡེ་དགྲ་བཅོམ་ཐོབ་སྟེ་འཇིག་རྟེན་དུ་དཀོན་མཆོག་གསུམ་ག་ལེགས་པར་བྱུང་བ་དང༌།  དེ་ནས་བྱ་རྒོད་ཕུང་པོའི་རིར་བཀའ་བར་པ་མཚན་ཉིད་མེད་པའི་ཆོས་འཁོར་དང༌།  ཡངས་པ་ཅན་དུ་བཀའ་ཐ་མ་ལེགས་པར་རྣམ་པར་ཕྱེ་བའི་ཆོས་འཁོར་བཅས་ཆོས་འཁོར་རིམ་པ་གསུམ་བསྐོར་ནས་སྐུ་ཚེ་མྱ་ངན་ལས་འདས་པའི་བར་དུ་དམ་པའི་ཆོས་རྒྱུན་མི་ཆད་པར་གསུངས།
དེ་ལྟར་བྱང་ཆུབ་སེམས་དཔའ་དགུང་ལོ་སོ་ལྔ་པར་སངས་རྒྱས་ནས་དགུང་ལོ་བརྒྱད་ཅུ་ཐམ་པའི་བར་ཆོས་ཀྱི་འཁོར་ལོ་རིམ་པ་གསུམ་གྱིས་གཙོས་ཐེག་པ་ཆེ་ཆུང་གི་མདོ་རྒྱུད་ཆོས་ཀྱི་འཁོར་ལོ་མཐའ་ཡས་པ་ཞིག་བསྐོར་ནས་ལྷ་དང་མི་ལ་སོགས་པའི་གདུལ་བྱ་གྲངས་ལས་འདས་པ་ཞིག་སྨིན་གྲོལ་གྱི་ལམ་ལ་འགོད་པར་མཛད་དོ།།
	བཅུ་གཉིས་པ།  མྱ་ངན་ལས་འདས་པའི་མཛད་པ་ནི།  སྟོན་པ་ཐུགས་རྗེ་ཅན་ཉིད་དགུང་ལོ་ཉེར་དགུའི་བར་ཁབ་ཏུ་བཞུགས་ཤིང༌།  ལོ་དྲུག་དཀའ་བ་སྤྱད་པ་དང༌།  དགུང་ལོ་སོ་ལྔ་པར་སངས་རྒྱས་ཏེ་བརྒྱད་ཅུའི་བར་དབྱར་གནས་པ་བཞི་བཅུ་ཞེ་ལྔ་མཛད།  དགུང་ལོ་གྱ་གཅིག་སྟེང་སྐུ་ཚེའི་འདུ་བྱེད་བཏང༌།  དེ་ཡང་སྤྱིར་བཅོམ་ལྡན་འདས་ནི་བདུད་བཞི་ལས་རྣམ་པར་རྒྱལ་བའི་གོ་འཕང་ལ་གནས་པས་མྱ་ངན་ལས་འདའ་བ་མེད་ཀྱང་གདུལ་བྱ་རྟག་འཛིན་ཅན་རྣམས་རྟག་འཛིན་བཟློག་ཅིང་མི་རྟག་པའི་རྟོགས་པ་སྐྱེས་ནས་ཆོས་ལ་བསྐུལ་བའི་ཕྱིར།  མཐར་དགུང་ལོ་གྱ་གཅིག་པའི་ས་ག་ཟླ་བའི་ཚེས་བཅོ་ལྔ་ལ་གྲོང་ཁྱེར་ཆེན་པོ་རྩྭ་མཆོག་གྲོང་དུ་སཱ་ལའི་ཚལ་གྱི་དབུས་ཐ་མའི་གཟིམས་ཁྲི་ལ་སེངྒེའི་ཉལ་སྟབས་ཀྱི་བཞུགས་ཏེ་ཞིང་འདིར་སྐུ་མྱ་ངན་ལས་འདའ་བའི་ཚུལ་བསྟན་མོད།  འོན་ཀྱང་ངེས་པ་དོན་དུ་ནམ་མཁའ་མ་ཟད་བར་འགྲོ་བའི་དོན་མཛད་ཅིང་བཞུགས་པ་ལགས་སོ།།
	མཇུག་བསྡུ་བ་ནི།  རྗེ་བཙུན་ཐམས་ཅད་མཁྱེན་པ་ཏཱ་ར་ནཱ་ཐས།  
སྡེ་སྣོད་ཚུལ་ལས་རང་གི་ནུས་དང་སྦྱར་ནས་ཅུང་ཟད་བསྡུས་པ་འདིས།།
རྒྱུད་ལྔ་འཁོར་བའི་སྐྱེ་བོ་འདི་རྣམས་ཞི་མཆོག་གོ་འཕང་ཐོབ་པ་དང་།།
དེ་སྲིད་དུ་ནི་སྡུག་བསྔལ་གསུམ་གྱི་དྲི་མ་ཙམ་ཡང་ཀུན་སྤངས་ཏེ།།
དམ་པའི་སྤྱོད་པ་རབ་ཏུ་དགའ་ཞིང་སྣ་ཚོགས་དུ་མའི་བདེ་ལྡན་གྱུར།།  
ཞེས་གསུངས་པ་ལྟར་རོ།།

ཐོག་མར་དགེ་བ་ཀླད།
 
 
མཚན་བྱང་།
 
 
༄༅།། འཕགས་པ་བྱམས་པས་ཞུས་པ་ཞེས་བྱ་བ་ཐེག་པ་ཆེན་པོའི་མདོ།
 
 
སྐད་གཉིས་ཤན་སྦྱར།
 
 
༄༅།།  རྒྱ་གར་སྐད་དུ། ཨཱརྱ་མཻ་ཏྲི་ཡ་པ་རིཔྲྀ་ཙྪཱ་བ་རི་བརྟ་ནཱ་མ་མཧཱ་ཡཱ་ན་སཱུ་ཏྲ། བོད་སྐད་དུ། འཕགས་པ་བྱམས་པས་ཞུས་པའི་ལེའུ་ཞེས་བྱ་བ་ཐེག་པ་ཆེན་པོའི་མདོ། 
 
འགྱུར་ཕྱག
 
 
བམ་པོ་གཅིག་པ། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །
 
 
གླེང་གཞི།
 
 
འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་ཡུལ་བརྒ་ན་ཆུ་སྲིན་བྱིས་པ་གསོད་པ་ལྟ་བུའི་རི་འཇིགས་སུ་རུང་བའི་ནགས་རི་དྭགས་ཀྱི་ནགས་ན། དགེ་སློང་ལྔ་བརྒྱ་ཙམ་གྱི་དགེ་སློང་གི་དགེ་འདུན་ཆེན་པོ་མངོན་པར་ཤེས་པས་མངོན་པར་ཤེས་པ། གནས་བརྟན་ཉན་ཐོས་ཆེན་པོ་ཤ་སྟག་ལ་འདི་ལྟ་སྟེ། ཚེ་དང་ལྡན་པ་ཀུན་ཤེས་ཀཽ་དི་ནྱ་དང༌། ཚེ་དང་ལྡན་པ་རྟ་ཐུལ་དང༌། ཚེ་དང་ལྡན་པ་རླངས་པ་དང༌། ཚེ་དང་ལྡན་པ་མིང་ཆེན་དང༌། ཚེ་དང་ལྡན་པ་བཟང་ལྡན་དང༌། ཚེ་དང་ལྡན་པ་དྲི་མ་མེད་པ་དང༌། ཚེ་དང་ལྡན་པ་གང་པོ་དང༌། ཚེ་དང་ལྡན་པ་བ་ལང་བདག་དང༌། ཚེ་དང་ལྡན་པ་རི་དྭགས་མགོ་དང༌། ཚེ་དང་ལྡན་པ་ལྟེང་རྒྱས་འོད་སྲུང་དང༌། ཚེ་དང་ལྡན་པ་ཆུ་ཀླུང་འོད་སྲུང་དང༌། ཚེ་དང་ལྡན་པ་ག་ཡ་འོད་སྲུང་དང༌། ཚེ་དང་ལྡན་པ་བྱིན་པ་འོད་སྲུང་དང༌། ཚེ་དང་ལྡན་པ་འོད་སྲུང་ཆེན་པོ་དང༌། ཚེ་དང་ལྡན་པ་དོན་ཡོད་རྒྱལ་པོ་དང༌། ཚེ་དང་ལྡན་པ་བློ་གྲོས་རབ་བཟང་དང༌། ཚེ་དང་ལྡན་པ་ཤཱ་རིའི་བུ་དང༌། ཚེ་དང་ལྡན་པ་མོའུ་དགལ་གྱི་བུ་ཆེན་པོ་དང༌། ཚེ་དང་ལྡན་པ་རི་རྒྱལ་དང༌། ཚེ་དང་ལྡན་པ་དགའ་བོ་དང༌། ཚེ་དང་ལྡན་པ་ཉེ་དགའ་དང༌། ཚེ་དང་ལྡན་པ་ཀུན་དགའ་བོ་དང༌། ཚེ་དང་ལྡན་པ་སྒྲ་གཅན་ཟིན་དང༌། དེ་དག་ལ་སོགས་པ་དགེ་སློང་ལྔ་བརྒྱ་ཙམ་དང་ཐབས་གཅིག་ཏུ་བཞུགས་སོ། །བྱམས་པ་ལ་སོགས་པ་བྱང་ཆུབ་སེམས་དཔའ་སེམས་དཔའ་ཆེན་པོ་མངོན་པར་ཤེས་པ་ཁྲི་དང་ཡང་ཐབས་གཅིག་པ་ལ་འདི་ལྟ་སྟེ། བྱང་ཆུབ་སེམས་དཔའ་བློ་གྲོས་ཕྲེང་དང༌། བྱང་ཆུབ་སེམས་དཔའ་བློ་གྲོས་བཟང་དང༌། བྱང་ཆུབ་སེམས་དཔའ་བློ་གྲོས་བརྟན་དང༌། བློ་གྲོས་ཡངས་པ་དང༌། སྤོབས་པ་བརྩེགས་དང། སྤྱན་རས་གཟིགས་དབང་ཕྱུག་དང༌། མཐུ་ཆེན་ཐོབ་དང༌། ཏོག་དཔལ་དང༌། འཇམ་དཔལ་དང༌། མངོན་པར་ཤེས་པའི་མེ་ཏོག་ཤིན་ཏུ་རྒྱས་པ་དང༌། དམིགས་པ་མེད་པ་ཡིད་ལ་བྱེད་པ་དང༌། དད་ལྡན་དང༌། རིན་པོ་ཆེའི་ཏོག་དང༌། དབང་པོའི་ལྷ་དང༌། ཆུ་ལྷ་དང༌། སྒྲ་དབྱངས་སྙན་དང༌། ཞིང་རྣམ་པར་སྦྱོང་དང༌། ལྷུན་པོ་བརྩེགས་དང༌། སྤོབས་པ་ཕུན་སུམ་ཚོགས་པ་དང༌། དབང་པོ་དཔལ་དང༌། ས་འཛིན་དང༌། སེམས་ཅན་དམྱལ་བ་སྐེམ་དང༌། ངན་སོང་སྤོང་དང༌། རིན་ཆེན་ཟེ་བ་ཅན་དང༌། དེ་དག་ལ་སོགས་པ་བྱང་ཆུབ་སེམས་དཔའ་ཁྲི་དང་ཐབས་གཅིག་སྟེ། དེ་ནས་བཅོམ་ལྡན་འདས་འཁོར་བརྒྱ་སྟོང་དུ་མས་ཡོངས་སུ་བསྐོར་ཅིང་མདུན་གྱིས་བལྟས་ནས་ཆོས་སྟོན་ཏོ། །དེའི་ཚེ་བྱང་ཆུབ་སེམས་དཔའ་བྱམས་པ་འཁོར་དེ་ཉིད་དུ་འདུས་པར་གྱུར་ཏེ་འདུག་གོ །དེ་ནས་བྱང་ཆུབ་སེམས་དཔའ་བྱམས་པས་བྱང་ཆུབ་སེམས་དཔའི་འཁོར་ཆེན་པོ་དེ་འདུས་པར་རིག་ནས་སྟན་ལས་ལངས་ཏེ། བླ་གོས་ཕྲག་པ་གཅིག་ཏུ་གཟར་ནས་པུས་མོ་གཡས་པའི་ལྷ་ང་ས་ལ་བཙུགས་ཏེ། བཅོམ་ལྡན་འདས་ག་ལ་བ་དེར་ལོགས་སུ་ཐལ་མོ་སྦྱར་བ་བཏུད་ནས། བཅོམ་ལྡན་འདས་ལ་འདི་སྐད་ཅེས་གསོལ་ཏོ། །གལ་ཏེ་ཞུས་ནས་ཞུ་བ་ལུང་བསྟན་པའི་སླད་དུ་བཅོམ་ལྡན་འདས་ཀྱིས་བདག་ལ་སྐབས་ཕྱེ་ན། དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ལ་བདག་ཕྱོགས་འགའ་ཞིག་ཞུའོ། །དེ་སྐད་ཅེས་གསོལ་པ་དང༌། བཅོམ་ལྡན་འདས་ཀྱིས་བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་ལ་འདི་སྐད་ཅེས་བཀའ་སྩལ་ཏོ། །བྱམས་པ། དྲི་བ་ལུང་བསྟན་པའི་ཕྱིར་དེ་བཞིན་གཤེགས་པས་རྟག་ཏུ་སྐབས་ཕྱེའི། བྱམས་པ་ཁྱོད་ཅི་དང་ཅི་འདོད་པ་དྲིས་ཤིག་དང༌། དྲིས་པ་དེ་དང་དེའི་ལུང་བསྟན་པས་སེམས་རངས་པར་བྱའོ། །

བར་དུ་དགེ་བ་གཞུང་།
 
 
དེ་ནས་བཅོམ་ལྡན་འདས་ལ་བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པས་འདི་སྐད་ཅེས་གསོལ་ཏོ། །བཅོམ་ལྡན་འདས། བྱང་ཆུབ་སེམས་དཔའ་ཆོས་དུ་དང་ལྡན་ན་ངན་སོང་ཐམས་ཅད་སྤོང་ཞིང་སྡིག་པའི་གྲོགས་པོའི་སུག་པར་མཆི་བར་མི་འགྱུར་ལ། མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་འགྱུར་བ་ལགས། དེ་སྐད་ཅེས་གསོལ་པ་དང༌། བཅོམ་ལྡན་འདས་ཀྱིས་བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་ལ་འདི་སྐད་ཅེས་བཀའ་སྩལ་ཏོ། །བྱམས་པ་ཁྱོད་ནི་འདི་ལྟར་སྔོན་གྱི་རྒྱལ་བ་ལ་ལྷག་པར་བྱ་བ་བྱས་པ། དགེ་བའི་རྩ་བ་བསྐྱེད་པ། ཚེ་རབས་དྲན་པ། སྤོབས་པ་ཐོབ་པ། ཡུན་རིང་པོ་ནས་ཚངས་པ་སྤྱོད་པ་སྤྱད་པ་སྟེ། བྱམས་པ་ཁྱོད་སྐྱེ་བོ་མང་པོ་ལ་ཕན་པ་དང༌། སྐྱེ་བོ་མང་པོ་ལ་བདེ་བ་དང༌། འཇིག་རྟེན་ལ་སྙིང་བརྩེ་བ་དང༌། སྐྱེ་བོ་ཕལ་པོ་ཆེ་དང༌། ལྷ་དང་མི་རྣམས་ཀྱི་དོན་དང༌། ཕན་པ་དང༌། བདེ་བ་དང༌། བྱང་ཆུབ་སེམས་དཔའི་ཐེག་པ་པའི་རིགས་ཀྱི་བུ་དང༌། རིགས་ཀྱི་བུ་མོ་ད་ལྟར་གྱི་དང༌། མ་འོངས་པ་རྣམས་ཡོངས་སུ་གཟུང་བའི་ཕྱིར་ཞུགས་པ་ནས། ཁྱོད་དེ་བཞིན་གཤེགས་པ་ལ་དོན་འདི་འདྲི་བར་སེམས་པ་ལེགས་སོ། །ལེགས་སོ། །བྱམས་པ། དེའི་ཕྱིར་ལེགས་པར་རབ་ཏུ་ཉོན་ལ་ཡིད་ལ་ཟུངས་ཤིག་དང༌། ངས་བཤད་དོ། །

སྔོན་ཆད་སྦྱིན་པ་སྦྱིན་མཛད་པ། །སྡུག་པའི་བུ་དང་ཟས་སྐོམ་དང༌། །མགོ་དང་མིག་ཀྱང་བཏང་མཛད་དེ། །སངས་རྒྱས་སྦྱིན་ཀུན་ཕ་རོལ་ཕྱིན། །གཡག་རྔ་བཞིན་དུ་ཡུལ་རིང་ནས། །ཁྱོད་ཀྱིས་ཚུལ་ཁྲིམས་མ་ཉམས་བསྲུང༌། ཁྲིམས་ཀྱིས་ཁྱེད་འདྲ་མ་མཆིས་ཏེ། །སངས་རྒྱས་ཁྲིམས་ལེགས་ཕ་རོལ་ཕྱིན། །བཟོད་པའི་སྟོབས་ནི་བསྐྱེད་མཛད་ནས། །བྱིས་པས་ནོངས་པར་བགྱིས་པ་བཟོད། །བཟོད་པའི་སྟོབས་རྣམས་ཀུན་དང་ལྡན། །སངས་རྒྱས་བཟོད་ལེགས་ཕ་རོལ་ཕྱིན། །བརྩོན་འགྲུས་སྟོབས་ནི་བསྐྱེད་མཛད་ནས། །ཞི་བདེ་བླ་ན་མེད་པ་བརྙེས། །བརྩོན་འགྲུས་སྟོབས་ཀྱིས་སྟོབས་དང་ལྡན། །སངས་རྒྱས་བརྩོན་ལེགས་ཕ་རོལ་ཕྱིན། །སྡིག་པ་ཐམས་ཅད་བསྲེགས་མཛད་ནས། །འདྲེན་པ་སྐྱེས་ཆེན་བསམ་གཏན་དགྱེས། །བསམ་གཏན་སྟོབས་ཀྱི་སྟོབས་དང་ལྡན། །སངས་རྒྱས་བསམ་ལེགས་ཕ་རོལ་ཕྱིན། །ཆོས་རྣམས་དེ་དག་རང་བཞིན་སྟོང༌། །ངོ་བོ་ཉིད་ཀྱིས་གང་མི་སྐྱེ། །ཤེས་རབ་ཀྱིས་ནི་ཕ་རོལ་གཤེགས། །སངས་རྒྱས་ཤེས་ལེགས་ཕ་རོལ་ཕྱིན། །མཁྱེན་ཆེན་བྱང་ཆུབ་ཤིང་དྲུང་དུ། །སྡེར་བཅས་བདུད་ནི་ཁྱོད་ཀྱིས་བཏུལ། །དོན་གྱི་མཆོག་ཀྱང་བརྙེས་པར་གྱུར། །སངས་རྒྱས་བདུད་ཀྱི་ཚོགས་ངན་འཇོམས། །སྐྱེས་ཆེན་ཝཱ་ར་ཎཱ་སིར་ནི། །ཆོས་ཀྱི་འཁོར་ལོ་རབ་ཏུ་བསྐོར། །མུ་སྟེགས་ཚོགས་ངན་སྐྲག་པར་མཛད། །སངས་རྒྱས་མུ་སྟེགས་ཅན་ཚོགས་འཇོམས། །ཤེས་རབ་ཆེན་པོ་བླ་ན་མེད། །ཀུན་ནས་ཟླ་དཔེ་ཡོད་མ་མཆིས། །དཀོན་མཆོག་ཆོས་དེ་སྟོན་པར་མཛད། །འདྲེན་པ་སངས་རྒྱས་འོད་མཛད་ལགས། །སྦྱིན་པ་དང་ནི་ཚུལ་ཁྲིམས་སྟོབས། །བཟོད་བརྩོན་ཁྱོད་དང་འདྲ་མ་མཆིས། ། ཀུན་གྱི་ཕ་རོལ་ཕྱིན་པར་འགྱུར། །སངས་རྒྱས་ཡོན་ཏན་མང་པོ་འཕགས། །དེ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པས། བཅོམ་ལྡན་འདས་ལ་ཚུལ་དང་འདྲ་བའི་ཚིགས་སུ་བཅད་པ་འདི་དག་གིས་མངོན་པར་བསྟོད་ནས་ཕྱོགས་གཅིག་ཏུ་འདུག་གོ །དེ་ནས་བཅོམ་ལྡན་འདས་ལ་ཚེ་དང་ལྡན་པ་ཀུན་དགའ་བོས་འདི་སྐད་ཅེས་གསོལ་ཏོ། །བཙུན་པ་བཅོམ་ལྡན་འདས། བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་འདི་འདི་ལྟར་སྤོབས་པ་ཕུན་སུམ་ཚོགས་པ་དང༌། འདི་ལྟར་ཤིན་ཏུ་རྣམ་པར་ངེས་པའི་ཚིག་གིས་ཆོས་སྟོན་པ་དང༌། འདི་ལྟར་ཚིག་དང་ཡི་གེ་མཚུངས་པའི་ཆོས་སྟོན་པ་དང༌། འདི་ལྟར་ཟབ་མོའི་ཚིག་གིས་ཆོས་སྟོན་པ་དང༌། འདི་ལྟར་ལེགས་པར་འབྲེལ་བའི་ཚིག་གིས་ཆོས་སྟོན་པ་དང༌། དྲན་པའི་ཚིག་གིས་ཆོས་སྟོན་པ་ནི་ངོ་མཚར་ལགས་སོ། །

